Prodana poznata prehrambena tvrtka! Novi vlasnici krenuli u akciju

Obistinilo se ono što je naš portal najavio još proljetos: tvrtka Čakovečki mlinovi dobiva novog vlasnika.

Sve do prošli tjedan čakovečku su tvrtku vlasnički kontrolirali mirovinski fondovi te bračni par Varga. Kako smo ranije otkrili, Stjepan i Ružica Varga žele prodati svoje vlasničke udjele i povući se iz tvrtke, a za njihove dionice najviše je bila zagrijana tvrtka Zagrebačke pekarne Klara.

Danas je pak objelodanjeno kako je pojedinačno najveći dioničar Čakovečkih mlinova postala sisačka tvrtka Mlin i pekare koja je preuzela 24,78 posto dionica! Te je dionice, po svemu sudeći kupila od bračnog para Varga koji su donedavno zajednički kontrolirali oko 26,5 posto.

Stjepan Varga zadržao je 1,75 posto te je i dalje u top 10 dioničara. No, to je vjerojatno samo privremeno, kako Mlin i pekare prelaskom praga od 25 posto ne bi došle u zakonsku obvezu objave javne ponude za otkup svih dionica.

Zajedničko djelovanje

Najveći vlasnik Klare upravo je sisačka tvrtka Mlin i pekare s 41,3 posto dionica, a slijede Dragica Plodinec s 24,5 posto i obiteljska tvrtka Plodinec d.o.o. koja posjeduje 20,3 posto dionica. Plodinci su istodobno vlasnici tvrtke Mlin i pekare.

Danas, ponedjeljak, potpisan je važan sporazum o zajedničkom djelovanju između Mlina i pekare, tvrtke Plodinec te mirovinskih fondova AZ i PBZ-CO. Oni zajedno kontroliraju blizu 65 posto dionica Čakovečkih mlinova.

Na pomolu preuzimanje poznate tvrtke sa sjevera, dionica jutros ‘divlja’

Sporazum o zajedničkom djelovanju znači i kako će uskoro morati objaviti javnu ponudu za preuzimanje preostalih 35 posto dionica čakovečke kompanije. Prije toga, potrebna odobrenja moraju dobiti od agencija za tržišno natjecanje i nadzor financijskih usluga.

Kako neslužbeno doznajemo iz dobro upućenog izvora, cilj tvrtke Mlin i pekare je preuzimanje većinskog udjela od 51 posto dionica, a mirovinski fondovi žele kontrolirati do 49 posto dionica (danas su na 40-ak posto).

Oko 250 dućana

Čakovečki mlinovi ostvarili su prošle godine oko 1,4 milijarde kuna prihoda od prodaje, što je 7,5 posto više nego predlani. Neto dobit iznosila je 53,3 milijuna kuna i bila je veća za čak 93 posto.

Grupa Čakovečki mlinovi u svojem sastavu ima prehrambeni i maloprodajni dio, odnosno trgovačke lance Trgovina Krk, Trgocentar Virovitica i Radnik Opatija. Trgostil je potkraj prošle godine pripojen Trgovini Krk.

Sisačka tvrtka Mlin i pekare zainteresirana je, po svemu sudeći, i za prehrambeni i za maloprodajni dio Čakovečkih mlinova. To ne treba čuditi ako se zna da Mlin i pekare posjeduju više od 250 prodavaonica u središnjoj i sjeverozapadnoj Hrvatskoj.

Objava Prodana poznata prehrambena tvrtka! Novi vlasnici krenuli u akciju pojavila se prvi puta na Danica.hr.