Od iduće godine novi trgovački lanac u RH s čak 700 prodavanica

Uskoro će biti u cijelosti dovršen postupak preuzimanja poznate tvrtke iz Međimurja te konsolidacija svih biznisa novih većinskih vlasnika.

Tvrtka Čakovečki mlinovi u siječnju će održati glavnu skupštinu na kojoj će biti donesena važna odluka o dokapitalizaciji, odnosno povećanju temeljnoga kapitala za 55 posto i izdanju novih dionica.

Čakovečku prehrambeno-trgovačku kompaniju nedavno su u javnoj ponudi preuzeli mirovinski fondovi AZ i PBZ-CO koji danas zajedno drže 58 posto vlasništva, a sisačka tvrtka Mlin i pekare ima nešto više od 31 posto.

U procesu dokapitalizacije tvrtka Mlin i pekare prenijet će na Čakovečke mlinove 100-postotni vlasnički udjel u istoimenom trgovačkom lancu koji posluje u sastavu nove tvrtke NewMip.

Većinski vlasnici

Osim toga, Mlin i pekare prenose na čakovečku tvrtku i 41 posto udjela u zagrebačkoj Klari, a svojih 20 posto u Klari na Čakovečke mlinove prebacuje i tvrtka Plodinec. Valja naglasiti kako iza tvrtki Mlin i pekare, Klara i Plodinec stoji poduzetnička obitelj Plodinec.

Nakon dokapitalizacije unosom poslovnih udjela u drugim tvrtkama, Čakovečki mlinovi postat će većinski vlasnici sisačkog trgovačkog lanca i zagrebačke Klare u kojoj će manjinski udjel od 24,5 posto zadržati Dragica Plodinec.

Čakovečki mlinovi / ILUSTRACIJA

S druge strane, obitelj Plodinec kroz Mlin i pekare i i tvrtku Plodinec postat će većinski vlasnici Čakovečkih mlinova, a mirovinci će zadržati otprilike trećinu vlasništva.

Grupa Čakovečki mlinovi ima prehrambeni i maloprodajni dio, odnosno trgovačke lance Trgovina Krk, Trgocentar Virovitica i Radnik Opatija. Trgostil je pripojen Trgovini Krk. Mlin i pekare posjeduju više od 250 prodavaonica u središnjoj i sjeverozapadnoj Hrvatskoj.

Proizvodnja brašna

Nakon preuzimanja sisačkog lanca, Čakovečki mlinovi s Trgovinom Krk skočit ćee na sedmo mjesto u poretku Top 10 trgovačkih lanaca u Hrvatskoj te će ostvarivati tžišni udjel u visini do pet posto. Trgovina Krk posluje u više od 440 dućana, pa zajedno dolaze do gotovo 700 prodajnih mjesta.

Po ukupnom broju dućana bit će drugi na tržištu, iza Studenca. Danas su od sedmog do desetog mjesta prema tržišnom udjelu prošle godine, poredani splitski Tommy, križevački KTC, Narodni trgovački lanac i Trgovina Krk. Nije poznato hoće li novi lanac dobiti i novo ime.

Kad je riječ o proizvodnji brašna, prvi na tržištu je Granolio s udjelom od 20 do 30 posto, a drugi Čakovečki mlinovi čiji se udjel kreće između 10 i 20 posto. Treće je osječko Žito, a četvrta Plodinec grupa.

Provedbom koncentracije Plodinec grupa će preuzimanjem pozicije Čakovečkih mlinova ostvarivati tržišni udjel u brašnu od 20 do 30 posto te će biti druga iza vodećeg Granolija.

Objava Od iduće godine novi trgovački lanac u RH s čak 700 prodavanica pojavila se prvi puta na Danica.hr.