Odobreno preuzimanje: stvara se sedmi najveći trgovački lanac u RH

Agencija za zaštitu tržišnog natjecanja dopustila je preuzimanje Čakovečkih mlinova navodeći kako tu nije riječ o nedopuštenoj koncentraciji niti ugrožavanju tržišnog nadmetanja.

Zahtjev za ocjenom koncentracije u Čakovečkim mlinovima podnijeli su sisačka tvrtka Mlin i pekare, tvrtka Plodinec te mirovinski fondovi AZ i PBZ-CO. Oni zajedno u čakovečkoj tvrtki drže blizu 65 posto vlasničkog udjela.

Tvrtka Mlin i pekare postala je lani najveći dioničar preuzimanjem 24,78 posto dionica od bračnog para Varga. AZ fondovi posjeduju oko 21 posto, PBZ-Croatia osiguranje 16 posto, a Plodinec oko 4 posto.

Ponuda za preuzimanje

Sisačka tvrtka Mlin i pekare najveći je vlasnik i zagrebačke Klare s 41,3 posto dionica, a slijede Dragica Plodinec s 24,5 posto i obiteljska tvrtka Plodinec koja posjeduje 20,3 posto dionica. Plodinci su istodobno vlasnici tvrtke Mlin i pekare.

Lani je potpisan sporazum o zajedničkom djelovanju između Mlina i pekare, tvrtke Plodinec te mirovinskih fondova AZ i PBZ-CO. Oni, dakle, zajedno kontroliraju blizu 65 posto dionica Čakovečkih mlinova.

Sporazum o zajedničkom djelovanju znači i kako će sada morati objaviti javnu ponudu za preuzimanje preostalih 35 posto dionica čakovečke kompanije. Po kojoj će ih cijeni kupovati – ovog trena nije poznato.

Foto: Čakovečki mlinovi

Grupa Čakovečki mlinovi u svojem sastavu ima prehrambeni i maloprodajni dio, odnosno trgovačke lance Trgovina Krk, Trgocentar Virovitica i Radnik Opatija. Trgostil je pak pripojen Trgovini Krk. Mlin i pekare posjeduju više od 250 prodavaonica u središnjoj i sjeverozapadnoj Hrvatskoj.

Granolio prvi

Nakon preuzimanja Trgovina Krk, sisačka tvrtka Mlin i pekare provedbom te koncentracije “skače na sedmo mjesto u poretku tržišnih takmaca te će ostvarivati post-koncentracijski tžišni udjel u visini do pet posto”.

Danas su od sedmog do desetog mjesta prema tržišnom udjelu prošle godine poredani splitski Tommy, križevački KTC, Narodni trgovački lanac i Trgovina Krk.

Kad je riječ o proizvodnji brašna, prvi na tržištu je Granolio su udjelom od 20 do 30 posto, a drugi Čakovečki mlinovi čiji se udjel kreće između 10 i 20 posto. Treće je osječko Žito, a četvrta Plodinec grupa.

“Provedbom koncentracije tržišni udjel će iznositi između 20 i 30 posto, a Plodinec grupa preuzima poziciju Čakovečkih mlinova. Grupu Plodinec čine Mlin i pekare, Papuk Našice i Plodinec.

Kruh i pecivo

Provedbom koncentracije Plodinec grupa će preuzimanjem pozicije Čakovečkih mlinova ostvarivati tžišni udjel u brašnu od 20 do 30 posto te će biti druga iza vodećeg Granolia”, navode u Agenciji za tržišno natjecanje.

Foto: Čakovečki mlinovi

Kad je riječ o proizvodnji kruha, peciva i drugih pekarskih proizvoda, novi tržišni udjel Plodinec grupe iznosit će između 5 i 10 posto. Na tržištu Hrvatske godišnje se proizvede blizu 240.000 tona tona pekarskih proizvoda, a uvozi se oko 94.000 tona.

Od prodaje pekarskih proizvoda pak ostvareno je ukupno 790 milijuna eura prometa. Vodeći je Mlinar s tržišnim udjelom od 10 do 20 posto, a drugi je Pan-Pek s udjelom oko pet do deset posto. Sada će treća biti Plodinec grupa s udjelom od pet do deset posto.

Objava Odobreno preuzimanje: stvara se sedmi najveći trgovački lanac u RH pojavila se prvi puta na Danica.hr.